b'\n_START_ARTICLE_\nKemokin\n_START_PARAGRAPH_\nKemok\xc3\xadni so kemotakti\xc4\x8dni citokini majhnih molekul (8\xe2\x80\x9310 kD), ki vzbujajo in privla\xc4\x8dijo dolo\xc4\x8dene vrste levkocitov, njihovo izlo\xc4\x8danje pa izzoveta interlevkin 1 in tumorje nekrotizirajo\xc4\x8di faktor \xce\xb1. Doslej so identificirali ve\xc4\x8d kot 40 razli\xc4\x8dnih kemokinov pri ljudeh.\n_START_SECTION_\nFunkcija\n_START_PARAGRAPH_\nKemokini aktivirajo specifi\xc4\x8dne z beljakovino G sklopljene receptorje, s \xc4\x8dimer se med drugim spro\xc5\xbei migracija vnetnih in nevnetnih celic v ustrezno tkivo. Dolo\xc4\x8deni kemokini so konstitutivni, torej se stalno izlo\xc4\x8dajo v dolo\xc4\x8denih koli\xc4\x8dinah, in skrbijo za homeostazo telesa. Taki kemokini, na primer, usmerjajo limfocite v limfna tkiva, nadzirajo imunski sistem ... Drugi kemokini so vnetni in se proizvajajo v celicah, le ko pride do oku\xc5\xbebe ali ko je prisoten provnetni dra\xc5\xbeljaj. Taki kemokini spodbudijo migracijo levkocitov v po\xc5\xa1kodovano ali oku\xc5\xbeeno tkivo, spro\xc5\xbeijo imunski odgovor ter spodbudijo celjenje.\n_START_SECTION_\nPodvrste\n_START_PARAGRAPH_\nKemokine razvr\xc5\xa1\xc4\x8dajo v \xc5\xa1tiri skupine glede na \xc5\xa1tiri cisteinske aminokislinske ostanke v strukturi njihovih molekul, ki med seboj tvorijo disulfidne vezi. Tako poznamo kemokine CXC ali kemokine \xce\xb1 (med prvima dvema cisteinoma se nahaja druga aminokislina), kemokine CC ali kemokine \xce\xb2 (prva dva cisteina sta neposredna soseda), kemokine CX3C ali kemokine \xce\xb3 (med obema cisteinoma so 3 druge aminokisline) in kemokine C ali kemokine \xce\xb4 (vsebujejo le dva cisteina, ne \xc5\xa1tirih).'